รายได้เพิ่ม-คุมค่าใช้จ่ายดี หนุนผลงาน MINT ปี 64 ขาดทุนลดลง 39%
รายได้เพิ่ม-คุมค่าใช้จ่ายดี หนุนผลงาน MINT ปี 64 ขาดทุนลดลงอยู่ที่ 1.31 หมื่นลบ. หรือลดลง 39% จากปีก่อนมีผลขาดทุนอยู่ที่ 2.14 หมื่นลบ.
25 ก.พ. 2565

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้
 
สำหรับปี 2564 บริษัทฯ มีรายได้จากการดำเนินงานเติบโตร้อยละ 28 จากปีก่อน อยู่ที่จำนวน 74,463 ล้านบาท โดยมีสาเหตุหลักมาจากการฟื้นตัวของการดำเนินงานของไมเนอร์ โฮเทลส์และไมเนอร์ ฟู้ด นอกจากนี้จากยอดขายที่เพิ่มขึ้น รวมถึงมาตรการการลดค่าใช้จ่ายอย่างต่อเนื่อง ส่งผลให้ EBITDA จากการดำเนินงานเพิ่มขึ้นในอัตราที่เร็วกว่ารายได้อย่างมีนัยสำคัญโดยเติบโต มากกว่า 6 เท่าเมื่อเทียบกับปีก่อน ส่งผลให้ผลขาดทุนจากการกำเนินงานลดลงอยู่ที่จำนวน 9,314 ล้านบาทในปี 2564 เมื่อเทียบกับผลขาดทุนจากการดำเนินงานจำนวน 19,389 ล้านบาทในปี 2563
ทั้งนี้ในปี 2564 บริษัทฯ มีรายได้เติบโตร้อยละ 31 จากปีก่อน อยู่ที่จำนวน 76,003 ล้านบาท และ EBITDA เติบโต 20 เท่า อยู่ที่ 11,114 ล้านบาท ส่งผลให้ผลขาดทุนสุทธิตามงบการเงินปรับตัวดีขึ้นจาก 21,407 ล้านบาท ในปี 2563 เป็นผลขาดทุนสุทธิจำนวน 13,167 ล้านบาท ในปี 2564